Bylmoordenaar sit lank vir aanval op plaasEdwin Stanley Klaaste. Foto: Verskaf Edwin Stanley Klaaste (21) is tot tronkstraf gevonnis nadat hy ŉ man in Desember op ’n plaas naby Fraserburg in die Noord-Kaap met ŉ byl doodgeslaan het. Lt.kol. Dimakatso Mooi, polisiewoordvoerder, het Maandagaand gesê die moord op Riaan de Bruin (21) het op 5 Desember plaasgevind. “Klaaste het op dié dag sy eksmeisie in die bed saam met die oorledene betrap en hom uit jaloesie met ŉ byl aangerand. De Bruin het probeer weghardloop, maar Klaaste het hom agternagesit en aangehou om hom aan te rand,” het Mooi gesê. De Bruin is na ŉ hospitaal gehaas, waar hy aan sy beserings beswyk het. Klaaste is op die toneel in hegtenis geneem en was sedertdien in aanhouding. Hy is deur die Fraserburg-streekshof skuldig bevind en tot 15 jaar tronkstraf gevonnis.